OBH 2041/1995.
Az állampolgári jogok országgyűlési biztosának jelentése
Ügyintéző: Tasnádiné dr. Bácsi Zsuzsanna

Az eljárás megindítása

Panaszos az 1975. évi II. törvény 105/C.§ (3) bekezdésének módosítását javasolta úgy, hogy az egészségbiztosítási pénztár a járadékfizetésre kötelezettnek ne a folyószámla egyenlegét, hanem folyószámla kivonatát küldje meg. Ennek alapján könnyebben kimutatható a fizetésre kötelezett, illetve az egészségbiztosítási pénztár könyvelésének eltérése és ez elősegíti a pontosabb járulékfizetést.

Alkalmazandó jogszabályok

A társadalombiztosításról szóló 1975. évi II. törvény és végrehajtási rendelete, a 89/1990. (V.1.) MT rendelet.
A többször módosított 1957. évi IV. törvény az államigazgatási eljárás általános szabályairól.

Az érintett alkotmányos jogok

A Magyar Köztársaság Alkotmányának 57.§ (5) bekezdése: "A Magyar Köztársaságban a törvényekben meghatározottak szerint mindenki jogorvoslattal élhet az olyan bírói, államigazgatási vagy más hatóság döntése ellen, amely jogát vagy jogos érdekét sérti."

A vizsgálat megállapításai

A társadalombiztosításról szóló 1975. évi II. törvény 105/C.§ (3) bekezdése előírja, hogy az illetékes egészségbiztosítási pénztár a járadékfizetésre kötelezett folyószámlájának augusztus 31-i egyenlegéről, továbbá a tartozásai után fennálló késedelmi pótlékról október 31-ig köteles értesíteni a járulékfizetőt. Ugyanezen szakasz rendelkezik arról, hogy kérelemre az egészségbiztosítási pénztár köteles egyeztetést végezni.

A vizsgálat során megállapítottam, hogy a törvény rendelkezéseinek megfelelően a járulékfizetésre kötelezett, ha vitatja a folyószámláján rögzített adatokat, írásban vagy személyesen is kérhet folyószámla egyeztetést. Az egyeztetés során a vonatkozó nyilvántartások, illetve pénzügyi alapbizonylatok alapján ellenőrzik a folyószámla adatait. A személyes egyeztetés során szükség esetén jegyzőkönyvet készítenek, melynek egy példánya a kötelezettet illeti.

Az önellenőrzést kétségtelenül megkönnyítené, ha a járulékfizető minden esetben folyószámla kivonatot kapna. Azonban ehhez megfelelő számítógépes rendszert kell felállítani. Az Országos Egészségbiztosítási Pénztár tájékoztatása szerint előreláthatólag 1997. év elejére kiépítik a számítógépes hálózatot és létrehoznak olyan decentralizált járulék-elszámolási és folyószámla könyvelési rendszert, amely lehetőséget nyújt a tételes folyószámla kivonatok gépesített előállítására is.
Megállapítottam, hogy a jelenlegi jogi szabályozás esetén is lehetséges az egészségbiztosítási pénztár könyvelési adatainak megismerése. Amennyiben a járulékfizető az egyeztetés után megállapított összegét is vitatja, élhet a társadalombiztosításról szóló 1975. évi II. törvényben meghatározott jogorvoslati lehetőségekkel.

Mindezek alapján alkotmányos visszásság hiányában a vizsgálatot lezártam. 

Budapest, 1996. június 3.

Gönczöl Katalin